ส่งสารวัตรข้าว ตรวจติดตาม ควบคุม กำกับ สถานประกอบการธุรกิจเมล็ดพันธุ์จังหวัดอยุธยาให้ได้มาตรฐาน
นายณัฏฐกิตติ์ ของทิพย์ อธิบดีกรมการข้าว เปิดเผยหลังเป็นประธานในพิธีเปิดการสัมมนาเพื่อเพิ่มประสิทธิภาพระบบการตรวจสอบและรับรองมาตรฐานข้าว และมอบนโยบายแนวทางการขับเคลื่อนงานด้านสารวัตรข้าวของกรมการข้าว เพื่อ Kick Off ปล่อยขบวน สารวัตรข้าว ออกตรวจติดตาม ควบคุม กำกับ สถานประกอบการธุรกิจเมล็ดพันธุ์ ควบคุมข้าวเปลือก ที่จังหวัดพระนครศรีอยุธยา ว่า เพื่อสร้างความเชื่อมั่นในระบบการผลิตข้าวตลอดห่วงโซ่การผลิต เสริมสร้างขีดความสามารถในการผลิตข้าวคุณภาพ ตั้งแต่การจัดการระดับแปลง จนถึงผลิตภัณฑ์ข้าว เพื่อให้คุณภาพชีวิตของชาวนาดียิ่งขึ้น ผู้บริโภคได้บริโภค ข้าวที่ปลอดภัย มีคุณภาพ เป็นที่พึงพอใจ ทั้งในประเทศและต่างประเทศ ซึ่งให้การตรวจสอบและรับรองมาตรฐานข้าวในขอบข่ายต่างๆ ตลอดห่วงโซ่การผลิต การสัมมนาในครั้งนี้จัดขึ้น เพื่อให้บุคลากรและผู้ที่เกี่ยวข้องได้แลกเปลี่ยนเรียนรู้ ทำความเข้าใจและระดมความคิดเห็นเกี่ยวกับการดำเนินงานตลอด 1 ปี ที่ผ่านมา เพื่อหาแนวทางการแก้ปัญหาและอุปสรรค ตลอดจนแนวทางพัฒนาการตรวจสอบและรับรองมาตรฐานข้าวตามระบบมาตรฐานข้าวของกรมการข้าวนอกจากนี้ อธิบดีกรมการข้าว ยังได้ Kick Off ปล่อยขบวนสารวัตรข้าวและออกตรวจ ติดตาม ควบคุม กำกับ สถานประกอบการธุรกิจเมล็ดพันธุ์ควบคุมข้าวเปลือก กระตุ้นเตือนให้กับผู้ประกอบการธุรกิจเมล็ดพันธุ์ข้าวให้ใส่ใจและระมัดระวังในการประกอบธุรกิจเมล็ดพันธุ์ข้าว เพื่อให้การผลิตและขายเมล็ดพันธุ์ข้าว คุณภาพดี เป็นไปตามมาตรฐานที่กฎหมายกําหนด ตลอดจนให้เกษตรกรได้ใช้เมล็ดพันธุ์ข้าวพันธุ์ดีมีคุณภาพต่อไป